Narodna skupština Republike Srbije

Trg Nikole Pašića 13

11000 Beograd

Poštovani/a narodni/a poslanici/če/ce,

Ja dolepotpisani građanin/ka, obraćam se u nameri da Vam skrenem pažnju na činjenicu da je **Republika Srbija** jedina država u regionu koja **nema zakonski uređenu oblast hitne medicinske pomoći.**

Postojeći zakoni u Republici Srbiji, koji se tiču zdravstvene zaštite, propisuju samo prava, obaveze i postupke prilikom zbrinjavanja u bolničkim uslovima. Vanbolničko zbrinjavanje, odnosno pružanje hitne medicinske pomoći licima u vanbolničkim uslovima na licu mesta i pružanje životne potpore do konačnog zbrinjavanja, još uvek nije regulisano odgovarajućim zakonom.

Zavodi i službe za hitnu pomoć u velikom broju **ne poseduju uopšte protokole za ovakve situacije** ili nemaju jedinstvene protokole. Time se otežava rad lekarima i doprinosi neizvesnosti u pružanju usluge građanima kojima je neophodna hitna medicinska pomoć.

Skrenuli bismo Vam pažnju i da prema sadašnjem zakonu, **opštine sa manje od 25.000 stanovnika nemaju pravo na osnivanje službi hitne pomoći, čime se diskriminiše oko milion građana/ki Srbije** koji žive u tim jedinicama lokalne samouprave. Kvalitet pružanja hitne medicinske pomoću u tim sredinama zavisi isključivo od organizacionih sposobnosti rukovodioca.

Molimo Vas, da u svojstvu narodnog poslanika, odnosno direktno izabranog predstavnika građana Srbije, pokrenete pitanje donošenja zakona o hitnoj medicinskoj pomoći u Narodnoj skupštini i time pomognete kako građanima, tako i zaposlenima u zavodima i službama za hitnu medicinsku pomoć. Uvereni smo da glas narodnih poslanika izrečen na pravom mestu može spasiti veliki broj života.

S poštovanjem,

Građanin/ka Republike Srbije,

­­­­­­­­­­­­­­­­­­\_\_\_\_\_\_\_\_\_\_\_\_\_\_\_\_\_\_